《送吴晦叔赴廷试》
宋代·李吕

我昔游白鹤，山川气雄深。
邂逅识吾子，戛然唳孤音。
日日望飞鸣，洄洑乃至今。
玉美出坚璞，木老生乔林。
书生未足道，聊用慰苦心。
始驾百斛船，挂帆发江浔。
破浪当自兹，意象殊骎骎。
天方拓王度，清问虚宸襟。
调毫写胸臆，气力戈鋋森。
荷衣缚异时，恐为寒蝉瘖。
江城惜此别，风雪作昼阴。
何以托远怀，酌酒拊剑镡。
湖海气摇薄，激烈愁端侵。
唯应白云梦，夜夜飞遥岑。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。